ETE พุ่ง 10% หลังลงทุน “โรงไม้สับชีวมวล” ต่อยอดธุรกิจพลังงานทางเลือก
ETE พุ่ง 10% หลังเข้าลงทุน "โรงไม้สับชีวมวล" เพื่อรองรับการขยายธุรกิจด้านพลังงานชีวมวล ตั้งอยู่ใน ต.โซง อ.น้ำยืน จ.อุบลราชธานี โดยมีมูลค่าการลงทุนรวมทั้งสิ้น 20,000,000 บาท
10 ก.ย. 2564

ผู้สื่อข่าวรายงานว่าวันนี้ (10 ก.ย.2564) ราคาหุ้น บริษัท บูรพา เทคนิคอล เอ็นจิเนียริ่ง จำกัด (มหาชน) หรือ ETE ณ เวลา 16.12 น. อยู่ที่ระดับ 2.28 บาท เพิ่มขึ้น 0.20 บาท หรือ 9.62% โดยทำจุดสูงสุดที่ 2.36 บาท และทำจุดต่ำสุดที่ 2.08 บาท ด้วยมูลค่าการซื้อขาย 110.77 ล้านบาท

โดยก่อนหน้านี้ ETE เปิดเผยว่า ที่ประชุมคณะกรรมการบริษัทมีมติการปรับโครงสร้างการถือหุ้นในบริษัทย่อยเพื่อให้การบริหารจัดการภายในกลุ่มบริษัทมีการจัดแบ่งประเภทการประกอบธุรกิจให้มีความชัดเจน มีความคล่องตัวและมีประสิทธิภาพในการบริหารงานมากยิ่งขึ้น
พร้อมกันนั้น คณะกรรมการบริษัทยังอนุมัติให้ บริษัท อีทีอี เอนเนอร์จี 3 จำกัด (ETEN3) ซึ่งเป็นบริษัทย่อยทางอ้อมที่ EFA ถือหุ้น 99.99% ซึ่งประกอบธุรกิจพลังงานทางเลือก เข้าลงทุนในโครงการโรงไม้สับชีวมวล เพื่อรองรับการขยายธุรกิจด้านพลังงานชีวมวล ตั้งอยู่ใน ต.โซง อ.น้ำยืน จ.อุบลราชธานี โดยมีมูลค่าการลงทุนรวมทั้งสิ้น 20,000,000 บาท